Thor Jensen

Árið 1877 steig 15 vetra gamall danskur piltur á land á Borðeyri við Hrútafjörð eftir 37 daga volk yfir Atlantshafið. Hann var ráðinn sem lærlingur til fimm ára til verslunar Valdimars Bryde kauplaust, en hafa skyldi hann húsaskjól, fæði og uppihald. Árin, sem nú fóru í hönd, voru einhver mesti harðindakafli 19. aldar, kotungar flosnuðu upp, unga fólkið fylltist vonleysi og straumur fólks lá til Ameríku á hverju sumri. Fram að aldamótum stundaði Thor verslunarstörf og búskap, keypti verslun á Akranesi, sem seinna varð gjaldþrota og rann inn í Fiskveiðahlutafélagið Ísafold þar sem honum var boðin staða. Flutti hann ásamt konu sinni til Hafnarfjarðar en heldur varð tilvera stórútgerðarfélagsins endaslepp og varð það gjaldþrota aldamótaárið.

Veturinn 1899-1900 taldi Thor hafa verið hinn ömurlegasta í lífi sínu og þá mun hann hafa komist næst því að láta hugfallast. En upp reis hann og fyrsta vor hinnar nýju aldar opnaði hann nýja verslun, Verslun M. Th. Jensen, á horni Veltusunds og Austurstrætis. Skömmu síðar tryggði hann sér hús og lóð, þar sem síðar var Reykjavíkurapótek, og nefndi hana Godthaab. Reksturinn reyndist farsæll framan af.

Árið 1907 kreppti að vegna fjárskorts og lét Thor Jensen, nauðugur viljugur, til leiðast að ganga inn í fyrirtækið P. J. Thorsteinsson & Co. eða Milljónafélagið. Var hann einn af forstjórum þess til miðs árs 1913. Í ævisögu sinni fagnar hann þeim tímamótum þegar þessum "leiða þætti í ævi minni var lokið".

Í millitíðinni stofnar hann félagið Draupni og átti það til helminga með framámönnum Milljónafélagsins. Keypti það togarann Snorra goða. Sá rekstur gekk frábærlega vel undir stjórn Thors. Velgengnin með Snorra goða efldi enn þann ásetning hjá Thor Jensen að snúa sér óskiptur að togaraútgerð, fiskverkun og verslun með aflann. Síðla árs 1911 hélt elsti sonur hans, Richard, til Bretlands í því augnamiði að kaupa togara. Árangurinn varð nýlegur og stór togari sem kom til Íslands í janúar 1912 og hlaut nafnið Skallagrímur. Markaði það upphafið að hlutafélaginu Kveldúlfi sem formlega var stofnað 22. mars 1912 og varð á næstu áratugum eitt umsvifamesta útgerðarfyrirtæki við Norður-Atlantshaf í einkaeigu.

Á þessum árum var Thor í fararbroddi þeirra manna sem beittu sér fyrir stofnun Eimskipafélags Íslands og lét verulega að sér kveða í fyrstu bráðabirgðastjórninni. Sveið honum því að vonum þegar hann hlaut ekki kosningu í fyrstu stjórn þess á þeim forsendum að óhæfa væri að hafa þar danskan mann við stjórnvölinn.

Landbúnaður og sveitastörf höfðu alltaf heillað Thor. Í Borgarnesi rak hann stórbúskap meðfram verslunarstörfunum. Í Reykjavík hafði hann komið sér upp kúabúi á Korpúlfsstöðum, stærsta kúabúi sem enn hefur sést hérlendis. Voru búskaparhættir þar allir eftir bestu erlendu fyrirmynd, hús vönduð og vegleg fyrir fólk og bústofn og nýjustu vélum og tækni beitt við alla vinnu og hirðingu. En í kreppunni á næsta áratug varð Korpúlfsstaðabúið fyrir barðinu á nýrri afurðasölulöggjöf sem stofnaði til einkasölu á mjólk í Reykjavík. Var þá þessi stærsti bóndi landsins vængstýfður svo að Korpúlfsstaðabúið bar ekki sitt barr þótt rekið væri enn um hríð af Reykjavíkurborg. Thor Jensen andaðist 12. september 1947.